Virallinen lehti nro C 134 , 30/04/1998 s. 0078



KIRJALLINEN KYSYMYS E-3092/97 komissiolle esittäjä(t): Hiltrud Breyer (V) (2. lokakuuta 1997) Aihe: Kemiallisista aineista pahoja vaurioita saaneiden henkilöiden lääketieteelliset hoitomahdollisuudet 1. Onko yksittäisissä EU:n jäsenvaltioissa asetettu käyttöön tutkimusvaroja kemiallisten aineiden aiheuttamien sairauksien tutkimiseksi? - Jos ei ole, niin miksi ei, ottaen erityisesti huomioon sen, että tällaista tutkimusta on tehostettu USA:ssa? - Jos on, kuinka paljon tutkimukselle on myönnetty varoja? 2. Onko tällaisia tutkimusvaroja myönnetty riippumattomille instituuteille? 3. Käytetäänkö näihin tutkimuksiin teollisuudelta saatua rahoitusta? 4. Missä Euroopan valtioissa herkkyys kemiallisille aineille on tunnustettu työkykyä huomattavasti alentavaksi tekijäksi kuten USA:ssa? Komission jäsenen Edith Cressonin komission puolesta antama vastaus (11. marraskuuta 1997) 1. ja 3. Komission tiedot siitä, missä määrin jäsenvaltioissa toimivat julkiset tai yksityiset laitokset myöntävät varoja kemiallisten aineiden aiheuttamia sairauksia koskevaan tutkimukseen, rajoittuu yhteisön tutkimusohjelmiin osallistuvien tahojen toimintaan tällä alalla. Komissio ei näin ollen pysty vastaamaan kysymyksiin, jotka koskevat tällaisten varojen lähteitä tai käyttökohteita jäsenvaltioissa. Biolääketiedettä ja terveyttä ((EYVL L 361, 31.12.1994. )) koskevan yhteisön tutkimusohjelman yhteydessä rahoitetaan kemiallisten aineiden aiheuttamiin sairauksiin liittyviä tutkimushankkeita erityisesti työterveyshuollon ja ympäristölääketieteen alalla. Työterveyshuoltoon on myönnetty Biomed 2 -ohjelmassa 11 miljoonaa ecua. Koska yhteisön varoilla katetaan vain osa näiden hankkeiden kustannuksista, muut ohjelmien toteutukseen osallistuvat toimijat vastaavat jäljelle jäävästä osasta. Tutkimukseen myönnetään varoja avoimen ehdotuspyynnön ja riippumattomien asiantuntijoiden suorittaman arvioinnin perusteella. Rahoitusta voivat hakea kaikki yhteisön jäsenvaltioissa ja assosioituneissa maissa toimivat oikeushenkilöt (yritykset, tutkimuskeskukset ja korkeakoulut) ((Neuvoston päätös, tehty 21 päivänä marraskuuta 1994, yritysten, tutkimuskeskusten ja korkeakoulujen Euroopan yhteisön tutkimukseen, teknologiseen kehittämiseen ja esittelyyn osallistumista koskevista säännöistä. )). 4. Yliherkkyydellä kemiallisille aineille tarkoitetaan selittämättömän voimakasta reagointia niin pieniin kemikaalimääriin, että ne eivät aiheuta useimmilla ihmisillä mitään reaktiota. Tästä reaktiosta käytetään usein nimitystä yliherkkyys usealle kemikaalille (MCS), krooninen väsymysoireyhtymä (CFS), sairas rakennus -oireyhtymä (SBS) tai yliherkkyys kemikaaleille, tai se liittyy näihin oireyhtymiin. Ei kuitenkaan ole olemassa varmaa tieteellistä näyttöä tietyille tekijöille altistumisen ja terveydellisten vaikutusten yhteydestä. Komission tietojen mukaan joillakin jäsenvaltioilla on aine- tai aiheuttajakohtaista tietoa teollisuudessa ja työ- tai kotiympäristössä esiintyvistä tai kulutustavaroihin liittyvistä tapauksista. Toisilla jäsenvaltioilla taas on potilaskohtaista tietoa, jota ei ole julkaistu mutta jota voidaan käyttää keskustelun herättämiseksi tai hypoteesien laatimiseksi tieteellistä työtä varten. Komission tietojen mukaan mikään jäsenvaltio ei tunnusta esimerkiksi yliherkkyyttä usealle kemikaalille (MCS) työkykyä alentavaksi tekijäksi.